ಟ್ವಿಟ್ಟರ್ ನಲ್ಲಿ ರಾಂಧವ ಹವಾ!

ಬೆಂಗಳೂರು: ಸುನಿಲ್ ಆಚಾರ್ಯ ಚೊಚ್ಚಲ ನಿರ್ದೇಶನದ ರಾಂಧವ ಚಿತ್ರ ಆರಂಭದಿಂದ ಇಲ್ಲಿಯವರೆಗೂ ಪ್ರತೀ ಹಂತದಲ್ಲಿಯೂ ಸುದ್ದಿಗೆ ಗ್ರಾಸವಾಗುತ್ತಾ ಬಂದಿದೆ. ಈ ಮೂಲಕವೇ ಪ್ರೇಕ್ಷಕರ ಗಮನವನ್ನೂ ತನ್ನತ್ತಲೇ ಕೇಂದ್ರೀಕರಿಸಿಕೊಂಡಿರೋ ಈ ಚಿತ್ರವೀಗ ಬಿಡುಗಡೆಯ ಹಂತದಲ್ಲಿದೆ. ಈ ಹೊತ್ತಿನಲ್ಲಿಯೇ ಸಾಮಾಜಿಕ ಜಾಲತಾಣಗಳ ತುಂಬಾ ರಾಂಧವನ ಸದ್ದು ಜೋರಾಗಿದೆ. ಟ್ವಿಟರ್ ನಲ್ಲಿಯಂತೂ ಈ ಸಿನಿಮಾ ಸೃಷ್ಟಿಸಿರೋ ಹವಾ ನಿರ್ಣಾಯಕವಾಗಿದೆ.

ಇದೇ ತಿಂಗಳ ಹದಿನೇಳರಂದು ರಾಂಧವನ ಟೈಟಲ್ ಸಾಂಗ್ ರಿಲೀಸ್ ಆಗಲಿದೆ ಎಂಬ ಸುದ್ದಿ ಹೊರ ಬೀಳುತ್ತಲೇ ಈ ಚಿತ್ರ ಮತ್ತೆ ಸುದ್ದಿ ಕೇಂದ್ರ ತಲುಪಿಕೊಂಡಿದೆ. ಟ್ವಿಟರ್ ನಲ್ಲಂತೂ ಟ್ರೆಂಡಿಂಗ್‍ನಲ್ಲಿದೆ. ಸಾಮಾಜಿಕ ಜಾಲತಾಣಗಳಲ್ಲಿ ಹೀಗೆ ತನ್ನಿಂದ ತಾನೇ ಹವಾ ಸೃಷ್ಟಿಯಾಗುತ್ತಿರೋದನ್ನು ಕಂಡು ಚಿತ್ರತಂಡವೂ ಖುಷಿಗೊಂಡಿದೆ.

ಇದು ರಾಂಧವ ಚಿತ್ರದ ಸಂಗೀತ ನಿರ್ದೇಶಕ ಶಶಾಂಕ್ ಅವರ ಪಾಲಿಗೂ ಮಹತ್ವದ ವಿಚಾರ. ಯಾಕೆಂದರೆ ಈಗಾಗಲೇ ಬಹು ಬೇಡಿಕೆಯ ಗಾಯಕರಾಗಿ ನೆಲೆ ಕಂಡುಕೊಂಡಿರುವ ಅವರು ಈ ಸಿನಿಮಾ ಮೂಲಕವೇ ಸಂಗೀತ ನಿರ್ದೇಶಕರಾಗಿ ಪಾದಾರ್ಪಣೆ ಮಾಡುತ್ತಿದ್ದಾರೆ. ಸಂಗೀತವನ್ನು ತಪಸ್ಸಿನಂತೆ ಸ್ವೀಕರಿಸಿರೋ ಶಶಾಂಕ್ ಪಾಲಿಗೆ ಈಗ ಸಿಗುತ್ತಿರೋ ಆರಂಭಿಕ ಉತ್ತೇಜನ ಹೊಸಾ ಹುರುಪು ತುಂಬಿದೆ.

ಇನ್ನುಳಿದಂತೆ ಸುನಿಲ್ ಅವರ ಪಾಲಿಗೂ ನಿರ್ದೇಶಕರಾಗಿ ಇದು ಮೊದಲ ಹೆಜ್ಜೆ. ಒಂದೊಳ್ಳೆ ಕಥೆಯನ್ನು ವರ್ಷಾಂತರಗಳ ಕಾಲ ಜತನದಿಂದ ರಚಿಸಿದ್ದ ಸುನಿಲ್ ಅದನ್ನೇ ದೃಶ್ಯವಾಗಿಸಿದ್ದಾರೆ. ಎರಡು ವರ್ಷಗಳ ಸುದೀರ್ಘಾವಧಿ ತೆಗೆದುಕೊಂಡು ಇಡೀ ಚಿತ್ರವನ್ನು ಅಂದುಕೊಂಡಂತೆಯೇ ಅಚ್ಚುಕಟ್ಟಾಗಿ ಮಾಡಿ ಮುಗಿಸಿರೋ ತೃಪ್ತಿಯೂ ಅವರಲ್ಲಿದೆ. ಇದೀಗ ಟೈಟಲ್ ಟ್ರ್ಯಾಕಿನ ಮೂಲಕ ಮತ್ತೆ ರಾಂಧವನ ಆರ್ಭಟ ಆರಂಭವಾಗಿದೆ.

https://www.youtube.com/watch?v=eRpnWE0j_mQ